દિવાળીની ખરીદી માટે ક્યાં, શું સારું મળે છે અને ક્યાં શું ડિસ્કાઉન્ટ ચાલે છે એની બધી ચર્ચા કર્યા પછી બધા સાથે ભેગા થઈને શૉપિંગ કરવા જઈએ છીએ. આ વાત કરતાં દીપા દિવેચા કહે છે, ‘અમારે ત્યાં મારું-તારું એવી ભાવનાથી કોઈ કામ નથી કરતું. કોઈ પણ તહેવાર કે પ્રસંગ આપણો છે એવી ભાવનાથી બધા કામ કરે છે. ગણપતિના મોદક મહિલાઓ જાતે મળીને બનાવે છે. આ વર્ષે નવરાત્રિમાં અખંડ દીવાનું ઘી પૂર્ણિમા શાહ તરફથી હતું; જ્યારે ગરબા-વિસર્જન કર્યા પછી છેલ્લાં ત્રણ વર્ષોથી દશેરાનાં ફાફડા અને જલેબી કૈલાશ પટેલ તરફ હોય છે; જ્યારે શરદ પૂર્ણિમાના દિવસે સોસાયટીનો જમણવાર હોય છે.’